《沁园春　重阳》
明代·韩邦奇

木叶初飞，重楼雁过，又是重阳。有瓶开清洌，樽中酒绿，枝含瘦冷，篱下花黄。

佳节难逢，茱萸细看，剧饮高歌总不妨。君听取，但此身粗健，莫更思量。

古今总是亡羊。漫得失、输嬴梦一场。看龙山事往，夕阳明灭，楚台人去，烟草荒凉。

半瞬流光，百年浮世，回首西风易断肠。对知音，且颓然一醉，山月苍茫。

作者简介：韩邦奇（1479--1556）明代官员。字汝节，号苑洛，陕西朝邑（今陕西大荔县朝邑镇）人。正德三年进士，官吏部员外郎，以疏谕时政，谪平阳通判。稍迁浙江按察佥事，宦官强征富阳茶、鱼，他作歌哀之，遂被诬奏怨谤，逮系夺官。嘉靖初起山西参议，再乞休去。自后屡起屡罢终，以南京兵部尚书致仕。嘉靖三十四年，因关中大地震，死于非命。韩邦奇文理兼备，精通音律，著述甚富。所撰《志乐》，尤为世所称。